  Туспуктэм: Григорий Фомин Майя Бывальцева Удмуртиысь кивалтэтлэн тӧроез Ярослав Семёнов ӟырт кезьытъёс вакытэ ужаны дасьлык сярысь вераз. Дасяськон рос-прос мынӥз, пусйиз со телеграм-каналаз. Котельнойёсын эстӥськон запас дасямын, ваньбурен элькун запас кылдытэмын – насосъёс, ӵогетъёс, пӧртэм диаметрен гумыос. Озьы ик асьсэ запасъёссэс дыкужым сётӥсь огазеяськонъёс дасязы. Гумыос вылын авариослэсь бервылзэс утялтон понна дыкужым сётӥсь огазеяськонъёсын 420 бригадаос кылдытӥзы, отчы 1 сюрс 356 адями но 477 техника пыре. Элькунысь утчан-утён ёзэсысь ӧнерчиос сюрес вылын дугдэмъёслы юрттыны тепловой пушкаос дасяло. «Удмуртэнерго» подстанциосысь тӥрлыксэс эскеризы, дизель-генераторъёсы эстӥськон понӥзы но шуныт интые пуктӥзы. Огазеяськонлэн авариос дыръя мерлыко юртъёсы тыл сётыны луонлыкъёсыз вань. Муниципал кылдытэтъёслэн кивалтӥсьёссылы коммунальной ёзэсъёслэсь ужамзэс ялан чакласа возьыны ужпум пуктэмын. Тодэ вайытом, 7-8 толсуре уйёсы Удмуртиын температура -32…-35 градусозь лэзьыкыны быгатоз шуыса ивортӥзы. Тегъёс: Удмуртия ЖКХ куазь  